1994 йылда Лиллехаммерҙа Светлана Гладышева совет һәм Рәсәй тау саңғысыларының Олимпиадаларҙа сығыштары тарихында иң юғары уңышҡа өлгәшә: супергигантта көмөш награда яулай. 15 февралдә Квитфьеллдәге олимпия трассаһында Светлана, иң көслөләрҙән һуң 35-се номер аҫтында стартҡа баҫып, көтмәгәндә Изольде Костнер (бронза), Пернилла Виберг (4-се урын), Анита Вахтер (9-сы урын), Дебора Компаньони (17-се урын), Кароль Мерль (19-сы урын) кеүек танылған оҫталарҙы уҙып китә. Тик беренселекте алған Америка спортсыһы Дайанн Рофф ҡына Рәсәй спортсыһынан шәберәк шыуа. Олимпиада йомғаҡтары буйынса Светланаға атҡаҙанған спорт мастеры исеме бирелә, шулай уҡ ул Халыҡтар Дуҫлығы ордены менән наградлана һәм был ордендың һуңғы кавалерҙарының береһе була.